Hagfræðingar elska stærðfræði , tölfræði og tölur almennt . Einnig finnst þeim gaman að margfalda eina tölu með annarri , heilda föllin sem þau tilheyra og fáum við fiðrildi í magan við það tilhugsunina um það eitt að diffra föll . En það sem hagfræðingar elska mest : Hagtölur . Þessi ást hagfræðinga fer ekki fram hjá neinum sem okkur þekkja og hefur hún tekið sinn toll í gegnum tíðina . Við drepum vini og vandamenn úr besserwissaskap í boðum og venjulega er okkur ekki boðið á annað stefnumót ( nema að sjálfsögðu þegar við förum á stefnumót með hvor öðrum ) . En ástin hefur sína kosti . Til dæmis gerir hún það að verkum að hagfræðingar eiga það til að grandskoða hverja einustu tölu sem borin er fyrir almenning . Þeir spyrja : Hvernig var talan sett saman ? Hvaða forsendur liggja að baki útreiknings hennar ? Hvað nákvæmlega mælir hún ? Hvaða stofnun tók hana saman ? Og svo má lengi telja . Auglýsing Undanfarin ár hafa vinsældir og almenn notkun hagtalna farið vaxandi . Meira ber á því að pólitíkusar slengi út eins og einni kaupmáttarvaxtatölu til að segja okkur hvað við höfum það gott ( eða slæmt ) og fyrirtæki ( og hagsmunafélög ) notast við þær til þess að sýna fram á framlag þeirra til samfélagsins . Sem er gott og blessað . Nema þegar þær lenda í röngum höndum . Rétt áður en Bretar kusu yfir sig að skipta út pólitík í Westminister fyrir tvö ár af Monty Python paródíu skrifaði Boris Johnson , fánaberi Brexit , grein í breska fréttablaðið The Telegraph . Í greininni fer Boris um víðan völl og fleygir fram hagtölum . Áhersla greinarinnar er spegluð í fyrirsögnin sem sagði : „ eina heimsálfan sem vex hægar en Evrópa sé Suðurskautið “ . Boris er hnyttinn og góður penni . En af þessari grein að dæma er hann annað hvort ekki læs á tölur , eða þá notar hann þær út úr samhengi , vísvitandi . Boris benti til að mynda á það að landsframleiðsla ESB hafi aðeins vaxið um 3% frá árinu 2008 á meðan í Bandaríkjunum hafi hún vaxið um 13% . Boris gerir mikið veður úr þessum tölum , þó svo að það sé engin leið að sjá hvaðan hann fékk þær og er erfitt að fá þær til að stemma . En burt séð frá því , þá er það samt staðreynd að ESB vex hægar en mörg önnur hagkerfi . Og ekki er greinin skilin öðruvísi en að hagvöxtur á þeim mörkuðum sem Bretland starfar á sé lykilatriði í velferð Breta . Vissulega skiptir hagvöxtur þeirra landa sem maður á í viðskiptum við máli . Til að mynda ef ESB vex og dafnar þá vex og dafnar stærsti markaður Breta . Aukin eftirspurn á ESB svæðinu , að öllu jöfnu , leiðir til þess að Bretar flytja meira út og fá meiri pening fyrir vörurnar sínar . Sem er frábært . En einn og sér segir hagvöxtur okkur lítið . Ef hagkerfi Indlands og ESB halda áfram að vaxa á þeim hraða sem þeir hafa gert undanfarin fimm ár ( 7% og 2% ) , sem er ólíklegt , þá þýðir það að árið 2050 verður hagkerfi Indlands tíu sinnum stærra en það er í dag , en samt sem áður minna en ESB án Bretlands . Boris veit það að Bretland þarf aðgang að mörkuðum ESB . Hann er ekki heimskur . Hann veit það líka að nýir markaðir , þó þeir vaxi hratt , eru ekki enn þá nógu stórir til að fylla gatið sem ESB kæmi til með að skilja eftir sig ef Bretland hrapar út úr Evrópu . En svo virðist vera sem að honum sé alveg sama . Allavega svo lengi sem hann kemst nær markmiði sínu , sem er að sofa í sama rúmi og Winston Churchill í númer 10 , þó það verði ekki nema í eina nótt . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .